Document ID: 32012D0097
Publication Date: 2012-02-17

Title and Content:
ROZHODNUTIE RADY 2012/97/SZBP
zo 17. februára 2012,
ktorým sa mení a dopĺňa rozhodnutie 2011/101/SZBP o reštriktívnych opatreniach voči Zimbabwe
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 29,
keďže:
(1)
Rada 15. februára 2011 prijala rozhodnutie 2011/101/SZBP o reštriktívnych opatreniach voči Zimbabwe (1).
(2)
Na základe preskúmania rozhodnutia 2011/101/SZBP by sa reštriktívne opatrenia mali obnoviť na obdobie do 20. februára 2013.
(3)
Neexistujú však už dôvody na to, aby niektoré osoby boli ďalej vedené na zozname osôb a subjektov, na ktoré sa vzťahujú reštriktívne opatrenia ustanovené v rozhodnutí 2011/101/SZBP.
(4)
S cieľom ďalej umožniť dialóg medzi EÚ a vládou Zimbabwe by sa mal pozastaviť zákaz cestovania uvalený na dvoch členov tímu opätovnej angažovanosti v rámci vlády Zimbabwe zaradených na zoznam podľa rozhodnutia 2011/101/SZBP.
(5)
Informácie týkajúce sa určitých osôb a subjektov uvedených v zozname v prílohe k rozhodnutiu 2011/101/SZBP by sa mali aktualizovať,
PRIJALA TOTO ROZHODNUTIE:
Článok 1
Rozhodnutie Rady 2011/101/SZBP sa týmto mení a dopĺňa takto:
1.
článok 10 sa nahrádza takto:
„Článok 10
1. Toto rozhodnutie nadobúda účinnosť dňom jeho prijatia.
2. Toto rozhodnutie sa uplatňuje do 20. februára 2013.
3. Opatrenia uvedené v článku 4 ods. 1 sa v rozsahu, v akom sa uplatňujú na osoby uvedené v prílohe II, pozastavujú do 20. februára 2013.
4. Toto rozhodnutie je predmetom sústavnej revízie a obnovuje sa alebo sa mení a dopĺňa podľa potreby, ak Rada nepovažuje jeho ciele za splnené.“;
2.
príloha sa nahrádza znením uvedeným v prílohe I k tomuto rozhodnutiu a pojem „príloha“ sa nahrádza pojmom „príloha I“ v celom rozhodnutí 2011/101/SZBP v príslušnom gramatickom tvare;
3.
príloha II k tomuto rozhodnutiu sa dopĺňa ako príloha II k rozhodnutiu 2011/101/SZBP.
Článok 2
Toto rozhodnutie nadobúda účinnosť dňom jeho prijatia.
V Bruseli 17. februára 2012

Classification:
Level 1 Topics: 100161
100143
100145
Level 2 Topics: 100280
100170
100180
Level 3 Topics: 573
5424
3474
All Topics: 3483
4782
950